5
Pwépawé Kò'w Paski Senyè-a Ka Vini
1 Fwè èk sè, mwen pa bizwen ékwi'w pou fè'w konnèt ki jou ni ki lè sé bagay sala kay fèt. 2 Ou konnèt byen jou-a Senyè-a kay vini-an, i kay vini menm kon an vòlè ki ka vini lannwit. 3 Lè moun kay di, "Tout bagay ka alé byen, i pa ni anyen mové ka fèt," sé lè sala san yo pa ka èspéyé, sé moun sala kay jwenn kò yo détwi. Senyè-a kay vini sibit menm kon mal ka vini asou an madanm ki kay fè an ti manmay, épi moun pa kay sa chapé. 4 Mé ou menm, fwè mwen, ou pa ka viv kon moun ki an nwèsè pou jou sala vini anlè'w kon yon vòlè ka vini san ou pa ka èspéyé. 5 Nou tout sé moun ki ka viv an klèté, an gwan lajouné. Nou sé pa moun ki ka viv an lannwit ében an nwèsè. 6 Kon sa nou pa sipozé dòmi menm kon lézòt moun ki pa konnèt Bondyé, mé véyé kò'w èk tjenbé tèt ou an plas. 7 Sé òswè moun ka dòmi épi sé òswè moun ka sou 8 mé nou menm, nou sé moun ki ka viv lajouné épi nou sipozé tjenbé sèvèl nou an plas. Menm kon an sòlda ki kay alé an ladjè ka ni bagay pou pwotèkté kò'y, menm mannyè-a nou ki kwè an Jézi ni pou pwotèkté kò nou kont Denmou. Mi sé bagay-la nou ni pou sèvi pou pwotèkté kò nou-an: Sé pou nou sèvi lanmityé-a nou ni pou Bondyé-a, épi lanmityé pou lézòt moun, épi sé pou nou èspéyé èk konfyans ki Jézi kay vini chapé nou anba péché. 9 Bondyé pa té chwazi nou pou'y té fè nou soufè anba waj li, mé i sové nou paski Jézi Kwi Senyè nou mò pou nou. 10 I mò pou nou pou'y té sa fè nou viv ansanm épi'y menm si nou mò ében menm si nou ka viv lè i kay witounen. 11 Sé pou sa ou ni pou ankouwajé yonn a lòt èvèk édé yonn a lòt menm kon ou ka fè apwézan.
Dènyé Pawòl Pòl
12 Bon, nou ka mandé'w, fwè nou, pou'w sa wèspèkté sé moun-an ki ka twavay wèd anpami'w-lan, sé moun-an Bondyé ja mété anho'w-la pou sa kondwi'w èk enstwi'w. 13 Sé pou'w èstimé yo an pil épi enmen yo pou lapéti twavay-la yo ka fè-a. Épi sé pou'w viv byen èvèk yonn a lòt.
14 Épi nou ka mandé'w, fwè èk sè, vèti sé moun-an ki fenyan-an, ankouwajé sé moun-an ki pè-a, èvèk édé sé moun-an ki p'òkò konnèt bagay ki bon èk bagay ki pa bon pou fè, épi sé pou'w ni pasyans épi tout moun. 15 Sé pou'w véyé pou pyèsonn pa wann an moun mal pou mal, mé sé pou'w toujou fè bon bay yonn a lòt èk bay tout moun.
16 Sé pou'w toujou ni tjè kontan. 17 Toujou pwédyé. 18 An tout bagay ki fèt, di Bondyé mèsi paski sé sa Bondyé vlé pou ou ki ka swiv Jézi Kwi.
19 Pa anpéché Lèspwi Bondyé twavay. 20 Lè an moun ka palé an konmisyon ki sòti an Bondyé, pa fè akonmsi konmisyon-an pa enpòtan. 21 Ègzanminé tout sé konmisyon-an byen. Tjenbé sa ki bon 22 épi wèsté lwen tout movèzté.
23 Nou ka mandé Bondyé menm ki ban nou lapé an tjè nou pou fè'w viv ba li an tout mannyè. Nou ka pwédyé ankò pou Bondyé sa tjenn lèspwi'w, lam ou épi kò'w san fòt lè Senyè Jézi kay vini. 24 Bondyé ki kwiyé'w pou sa li-a kay fè sa ba'w paski i toujou ka tjenbé pawòl li.
25 Fwè èk sè, nou ka mandé'w pou pwédyé ban nou. 26 Épi di tout sé lézòt fwè-a bonjou épi bo yo kon moun ki ka viv bay Bondyé. 27 Mwen ka mandé'w an non Senyè-a pou li lèt sala bay tout sé fwè-a.
28 Nou ka pwédyé pou lagwas Senyè Jézi Kwi toujou la épi'w.